A digitális rádiózás frekvenciagazdálkodási kérdései
Tóth András, Ferencz Zsolt, NMHH

A műsorszórás területén az utóbbi években a televíziózásban végbemenő digitális átállás a rádiózást sem kerüli el. Különböző szakértői munkacsoportok az elmúlt évtizedekben több digitális rádiószabványt is kidolgoztak, melyeket számos országban már sikeresen alkalmaznak. Ezek közül talán a legismertebbek a DAB/DAB+, illetve a DRM/DRM+ rendszerek. Magyarországon 2009 óta folyik DAB+ rendszerű sugárzás Budapesten és környékén.
A fentiek mellett az elmúlt években egyre több ország fogalmazza meg azt a célját, hogy a II. világháború után méltán népszerűvé és a világban a leginkább elterjedtté vált URH-FM rádiózást teljesen kivezeti és kizárólag digitális platformmal váltja fel. Ennek következtében a 87,5-108 MHz közti URH-FM sáv jövőbeni hasznosításával kapcsolatos kérdések is időszerűvé váltak.
Előadásunkban beszámolunk a távközlés nemzetközi szervezeteiben, az ITU és a CEPT munkacsoportjaiban aktuálisan az URH-FM rádiózás fenti témáit érintő kérdésekről: mind az európai országok URH-FM rádió jövőjét illető terveikről, mind a VHF II. sáv hasznosításával kapcsolatos elképzelésekről. Emellett bemutatjuk a DAB/DAB+ melletti legelterjedtebb digitális rádiórendszerek (DRM+, HD Radio, RAVIS) magyarországi alkalmazhatóságának feltételeit, azok előnyeit és hátrányait.
Továbbá bemutatjuk a DAB/DAB+ műsorszórás hazai és külföldi helyzetét a műszaki és frekvenciagazdálkodási kérdésekre fókuszálva. Ismertetjük a 2006-os genfi Regionális Rádiótávközlési Értekezleten elfogadott tervben megtalálható, Magyarország számára rendelkezésre álló frekvenciakiosztási területek felhasználásának lehetőségeit, figyelembe véve a szomszédos országok eltérő rádiós szolgálatait a VHF III. sávban. Számítógépes szimulációkat felhasználva hálózattervezési szempontból bemutatjuk a DAB/DAB+ rendszerrel megvalósítható nagyméretű SFN hálózatokat.
Külföldi példákat felhasználva vázoljuk a DAB/DAB+ hálózatok implementációjának helyzetét a világban. Ismertetjük a DAB+ rendszer VHF II. sávba történő bevezetésének lehetőségével kapcsolatos nemzetközi vizsgálatok eredményét.